**Anmeldelse af folketingskandidatur, Fyns Storkreds**

Navn: Mikkel Holm-Pedersen
Jeg er pt. FV-kandidat for Fyns Storkreds, valgt i november 2016.

**Motivation for opstilling:**Jeg er motiveret af at ville gøre verden til et bedre sted. Lidt højtravende måske, men sådan er det jo – og det er vigtigt at være optimistisk og tro på, at det kan lade sig gøre! Jeg vil gerne bruge min viden og engagement til at løfte Alternativet endnu mere - og jeg glæder mig virkelig meget til at spille en aktiv rolle i at sikre Alternativet et godt folketingsvalg på Fyn ☺!

**Mærkesager:**Jeg er både mest vidende om og mest fokuseret på klima-, miljø-, energi- og erhvervspolitik. En aktiv klima- og miljø-indsats er nødvendig for at rette op på fortidens og nutidens forurening og for at sikre, at vi kan leve gode liv. Jeg er også meget optaget af, at vi skal hænge sammen - både i de nære fællesskaber og i hele samfundet. Derfor vil jeg også arbejde for en mere bæredygtig og human social- og integrationspolitik. Endelig vil jeg som kandidat arbejde for et godt og bredt samarbejde i kandidatgruppen og med baglandet i storkreds og lokalforeninger.

Mine personlige mærkesager er:

1. *En bæredygtig erhvervspolitik*. Vi skal vise vejen frem mod en cirkulær økonomi, hvor menneskers og virksomheders aktiviteter som minimum ikke har en negativ påvirkning på klima og miljø. Danmark skal være et sted, hvor grønne og bæredygtige løsninger indenfor energi, produktion og forbrug bliver udviklet og vist frem for verden. Det kræver både investeringer i grøn infrastruktur og i grønne iværksættere. Og en fuldstændig afvikling af fossile energikilder.
2. *Bedre og grønnere transport.* Vi står overfor at gentænke hele vores transportinfrastruktur, når på den ene side el- og hybridkøretøjer og på den anden side førerløse køretøjer bliver normen. Samtidig skal vi have bedre kollektiv transport på tværs af landet og i yderområder. Vi skal turde se, hvad der skal ske, når diesel og benzin erstattes af grønne løsninger – med eksperimenter og et konkret forbud mod salg af benzin- og dieselbiler i 2025.
3. *En ny landbrugsreform.* Landbruget er i krise på grund af et snævert fokus på masseproduktion og kortsigtet profit. Det har ført til forurening, opskruede jordpriser, massive gældsproblemer og konkurser. Vi skal genopfinde landbruget ved hjælp af det, vi er gode til: økologi og kollektive landbrugsformer med inspiration fra andelstanken. Det betyder f.eks., at EU-støtten skal lægges om til økologiske landbrug og at vi skal satse på nye ejerformer med afsæt i fællesskabet.
4. *Ny socialpolitik.* Socialpolitik er blevet til kontrolpolitik. Vi skal have en socialpolitik, der sikrer alle et værdigt liv, også selvom man har mistet arbejde eller erhvervsevne. Vi skal sætte mennesker fri i stedet for at binde dem med kontrol. Kontanthjælp uden modkrav er første skridt på vejen.
5. *Ændring af integrationspolitikken.* De mennesker, der kommer til Danmark på flugt, skal hjælpes til at få et nyt liv, som aktive samfundsborgere i det omfang de kan. Samtidig skal vi gøre vores del til at hjælpe ude i verden: konfliktløsning uden krig, og med langsigtet udvikling og klimatilpasning i stedet. Og ikke mindst ved at tage imod FN-kvoteflygtninge og arbejde for en human og fælles EU-løsning på migrationen.